«K2» har flere betydninger.

**K2** (også kalt **Mount Godwin-Austen**, **Lambha Pahar**, **Chogori**, **Kechu**, **Qogir Feng** og **Dapsang**) er verdens nest høyeste fjell, 8611 moh. (etter Mount Everest). Det ligger i Kashmir, i fjellkjeden Karakorum i Gilgit-Baltistan på grensen mellom Pakistan og Folkerepublikken Kina.

Fjellet ble først kartlagt av europeere i 1856, av en gruppe forskere ledet av Henry Haversham Godwin-Austen. Fjellet ble hetende K2, som Karakorams andre fjell ifølge kartleggingen. Flere andre og nærliggende fjell ble også navngitt på dette viset, som K1, K3, K4 og K5. De fleste av disse fjellene har siden fått tilbake sine opprinnelige navn, som Masherbrum, Broad Peak, Gasherbrum II og Gasherbrum I, hvorav de tre sistnevnte er over 8 000 meter over havet.

Klatrehistorikk
---------------

K2 blir betraktet[*av hvem?*] som et langt vanskeligere og farligere fjell å bestige enn Mount Everest, både på grunn av den ekstreme brattheten på alle sider av fjellet, og på grunn av beliggenheten.[] K2 er lenger nord enn Everest, hvilket byr på ekstremt ustabilt vær, slik som stormer, snø- og isskred. Langt færre klatrere har stått på toppen av K2 enn Everest. Pr. 2018 hadde 379 klatrere besteget toppen, og minst 85 mennesker har mistet livet i forsøket – dødsprosenten på klatrere som forsøkte å nå toppen av K2 mellom 1921 og 2018 var på 22,43 prosent. Til sammenligning har Mt. Everest en dødsrate på 3,20 prosent. K2 regnes som det farligste fjellet å bestige i verden av profesjonelle klatrere, ved siden av Annapurna.

K2 ble første gang besteget 31. juli 1954 av de italienske klatrerne Lino Lacedelli og Achille Compagnoni, på en ekspedisjon ledet av Ardito Desio. Den første bestigningen av K2 om vinteren var 16. januar 2021, da toppen ble nådd av et lag fra Nepal, ledet av Nirmal Purja og Mingma Gyalje Sherpa.

Sørsiden av fjellet har kun blitt besteget én gang (5. juli 1986), av polakkene Jerzy Kukuczka og Tadeusz Piotrowski. Sistnevnte døde under nedstigningen. Ingen har klart å klatre ruten siden den gang.

Det første forsøk på å beseire K2 skjedde i 1902. De britiske fjellklatrerne Oscar Eckenstein og forfatteren og mystikeren Aleister Crowley gjorde flere forsøk på å nå toppen via nordøstryggen, men kom ikke høyere enn 6 525 meter. Neste ekspedisjon til K2 (1909) var ledet av Luigi Amadeo, hertug av Abruzzi. Denne ekspedisjonen nådde opp til 6250 meter på sørøstryggen, på ruta som nå er kjent som Abruzzi Spur (Abruzziryggen). 

I 1938 ledet Charles Houston en amerikansk ekspedisjon som nådde opp til 8000 meter på Abruzziryggen. Året etter kom et nytt amerikansk klatrelag opp til 200 meter under toppen, men ekspedisjonen ble avbrutt da fire klatrere omkom høyt oppe på fjellet. Houston returnerte til K2 i 1953, men også denne ekspedisjonen ble avbrutt under dramatiske omstendigheter under en storm, og klatrerne kom denne gangen ikke høyere enn 7 800 meter.

### Ulykker

K2 er beryktet for ekstreme værforhold, med sterke stormer som gjerne kommer brått på ekspedisjoner som befinner seg på fjellet. Det er mye på grunn av dette at K2 har fått tilnavnet «The Savage Mountain» («det ville fjellet») i klatrekretser, og uvær har ført til flere ulykker med tildels store tap av menneskeliv. K2 regnes av mange[*av hvem?*] som verdens farligste fjell å klatre i.

I august 1986 mistet 13 klatrere fra flere ulike ekspedisjoner livet under en sterk storm på fjellet.

I 1995 mistet sju klatrere livet da uvær igjen rammet flere ekspedisjoner på fjellet.

I løpet av de første dagene i august 2008 mistet elleve klatrere livet på Abruzziryggen på fjellets sørøstlige side. Sent på dagen 1. august tok et isras med seg flere klatrere og ødela samtidig de faste tauene som skal sikre klatrerne over passasjen kjent som *the Bottleneck* («Flaskehalsen») på ca. 8 200 meter, det siste vanskelige opptaket før toppen. Flere klatrere ble derfor fanget i den såkalte «dødssonen» over 8000 meter, uten mulighet til å komme seg ned. Rolf Bae, medlem av en norsk ekspedisjon til K2, var blant de omkomne. Bae var igang med nedstigning fra fjellet mot Camp 4 (8 000 meter over havet) etter å ha snudd bare 25 minutter fra toppen, og var blant klatrerne som ble tatt av israset like før passasjen over det utsatte partiet. På samme ekspedisjon var Lars Nessa og Baes ektefelle Cecilie Skog, som da raset gikk var på vei ned etter å ha nådd toppen tidligere på dagen, og akkurat hadde forsert Flaskehalsen. Nessa og Skog var de eneste norske klatrere som har besteget K2, frem til 22. juli 2022 da to nye nordmenn nådde toppen.

Sommeren 2022 omkom pakistanske Sharif Sadpara som følge av en fallulykke.. Også kanadiske Richard Cartier omkom på K2 i 2022, like før Camp 1 på vei opp fjellet. Senere samme år døde en australsk klatrer i samme område som Cartier, men på vei ned fra fjellet. Dette området har lenge vært regnet som et trygt parti på fjellet.

Nordmenn på toppen
------------------

* 2008: Cecilie Skog og Lars Nessa nådde toppen 1. august 2008.
* 2022: Frank Løke, Håkon Åsvang, Ane Færøvig og Kristin Harila nådde toppen 23. juli 2022.

Se også
-------

* Liste over verdens høyeste fjell

Referanser
----------

1. 1 2  Peakbagger.com
2. 1 2  CNN, George Ramsay. «Everest deaths: 'Corners are being massively cut'». *CNN*. Besøkt 2. juli 2019.
3. ↑  «Nepali mountaineers achieve historic winter first on K2». National Geographic. 16. januar 2021. Besøkt 6. februar 2021.
4. ↑
5. ↑  «Dødsdramaet på K2: - Cecilie Skog på vei ned fra fjellet». *www.vg.no*. Besøkt 6. september 2022.
6. ↑
7. ↑  «Another mountaineer Sharif Sadpara goes missing after fall». *24 News HD* **(engelsk)**. 6. juli 2022. Besøkt 6. september 2022.
8. 1 2 3  "K2 Summer 2022: Deaths on Broad Peak and K2" - Alan Arnette.
9. ↑  National, The (28. juli 2022). «K2 tragedy: Australian climber dies on second tallest mountain». *The National* **(engelsk)**. Besøkt 6. september 2022.
10. ↑  AS, TV 2 (30. september 2009). «– Vi skulle aldri dratt på det fjellet». *TV 2* **(norsk)**. Besøkt 6. september 2022.
11. ↑  Björlin, Sofia; Bjelke, Katrine; Kristensen, Thale (30. juli 2022). «Snakker ut: - Et helvete». *dagbladet.no* **(norsk)**. Besøkt 1. august 2022. «23. juli kl. 00.37 ble han den tredje nordmannen som har vært på toppen av verdens nest høyeste fjell, K2. Fjellet, som ligger mellom Pakistan og Kina, er kjent for å være et av verdens mest utfordrende å bestige. Samtidig med Løkes bestigning kom også den norske eventyreren og fjellklatreren Kristin Harila (36) til toppen av verdens farligste fjell. I tillegg til nordmennene Håkon Åsvang og Ane Færøvig.»
12. ↑  «Frank Løke har nådd toppen av K2». *www.vg.no*. Besøkt 6. september 2022.

Eksterne lenker
---------------

* (en) K2 – kategori av bilder, video eller lyd på Commons Rediger på Wikidata

* (en) K2 – galleri av bilder, video eller lyd på Commons Rediger på Wikidata
* (en) K2s historie
* (no) (en) Norsk ekspedisjon til K2, 2005
* (no) (en) Norsk ekspedisjon til K2, 2008[*død lenke*]
* (no) (en) Cecilie Skogs webside med K2

| * v
* d
* r
Verdens fjell over 8000 meter |
| --- |
| 
* Mount Everest
* K2
* Kanchenjunga
* Lhotse
* Makalu
* Cho Oyu
* Dhaulagiri
* Manaslu
* Nanga Parbat
* Annapurna
* Gasherbrum I
* Broad Peak
* Gasherbrum II
* Shishapangma

 |  |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Nationalencyklopedin **·** Nationalencyklopedin **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NDL **·** NKC **·** BNE **·** GeoNames
 |